На основу члана 27. став 10. Закона о jавној својини (''Службени гласник РС'', број 72/11, 88/13 и 105/14), члана 23. и 25. став 1. Одлуке о прибављању, располагању и управљању стварима у јавној својини Града Ниша – Пречишћен текст („Сл.лист Града Ниша“, број 5/2016 ) и члана 37. Статута града Ниша („Сл.лист Града Ниша“, бр. 88/2008),

Скупштина Града Ниша дана\_\_\_\_\_\_\_\_\_\_ 2016. године, доноси

**Р Е Ш Е Њ Е**

**I ПРЕНОСИ СЕ** право коришћења Основној школи „Чегар“ са пословним седиштем у Нишу, ул. Школска бб, на непокретностима у јавној својини Града Ниша, на неодређено време и без накнаде и то на:

-згради основног образовања, у ул. Школској у Нишу, површине у габариту 2273 м2, спратности приземље 1, спрат 1, која се налази на катастарској парцели број 3644 КО Ниш-Пантелеј и уписана је у В лист-1 део листа непокретности број 5447 КО Ниш-Пантелеј, као објекат број 1;

-помоћној згради-свлачионици са мокрим чвором, у ул. Школској у Нишу, површине у габариту 82 м2, спратности приземље 1, која се налази на катастарској парцели број 3644 КО Ниш-Пантелеј и уписана је у В лист-1 део листа непокретности број 5447 КО Ниш-Пантелеј, као објекат број 5;

 -згради основног образовања у с. Горња Врежина, површине у габариту 394 м2, која се налази на катастарској парцели број 517 КО Горња Врежина и уписана је у В лист-1 део листа непокретности број 116 КО Горња Врежина, као објекат број 1;

 -помоћној згради у с. Горња Врежина, површине у габариту 14 м2, која се налази на катастарској парцели број 517 КО Горња Врежина и уписана је у В лист - 1 део листа непокретности број 116 КО Горња Врежина, као објекат број 2.

 У својству носиоца права коришћења Основна школа „Чегар“ Ниш ће користити описане непокретности у складу са регистрованом делатношћу и позитивним законским прописима.

**II** Право коришћења нанепокретностима из става I овог решења преноси се ОШ „Чегар“ Ниш са правом држања и коришћења у складу са природом и наменом ствари, давања у закуп и управљања у складу са Законом о јавној својини и другим законима и прописима и са правом уписа права коришћења у јавној књизи о непокретности и правима на њима.

**III** Основна школа „Чегар“ Ниш у обавези је да непокретности које су јој овим Решењем пренете на коришћење одржава, обнавља и унапређује као и да извршава све законске обавезе у вези са тим непокретностима.

Основна школа „Чегар“ Ниш нема право располагања у смислу Закона о јавној својини, предметном непокретношћу, осим давања дела предметне непокретности у закуп уз писану сагласност градоначелника Града Ниша.

 **IV** Обавезује се Основна школа „Чегар“ Ниш, да у року од 8(осам) дана од дана пријема овог Решења приступи закључењу Уговора о преносу права коришћења и управљања на непокретностима у јавној својини Града Ниша, којим ће се ближе регулисати међусобна права и обавезе Града Ниша и Основне школе „Чегар“ у Нишу.

 **V** Oво решење је коначно и исто објавити у „Службеном листу Града Ниша“.

**Број:\_\_\_\_\_\_\_\_\_\_**

**У Нишу,\_\_\_\_\_\_\_2016.године**

 **СКУПШТИНА ГРАДА НИША**

 **ПРЕДСЕДНИК**

 **Мр Раде Рајковић**

**О Б Р А З Л О Ж Е Њ Е**

 Основна школа „Чегар“ Ниш обратила се Управи за имовину и инспекцијске послове Града Ниша, захтевом од 19.2.2016. године, за пренос права коришћења на непокретностима у јавној својини Града Ниша које се налазе у ул. Школској у Нишу у којима је седиште школе као и на објектима у Горњој Врежини у којима је издвојено одељење школе.

У поступку по поднетом захтеву утврђено је да је право јавне својине Града Ниша уписано на згради основног образовања и помоћној згради –свлачионици са мокрим чвором које се налазе на катастарској парцели број 3644 КО Ниш-Пантелеј у ул. Школској у Нишу и згради основног образовања и помоћној згради које се налазе на катастарској парцели број 517 КО Горња Врежина.

Одредбама члана 18. став 1.Закона о jавној својини (''Службени гласник РС'', број 72/11, 88/13 и 105/14), прописано је да су носиоци права јавне својине Република Србија, аутономна покрајина и јединица локалне самоуправе, док је ставом 6. истог члана прописано да установе и јавне агенције и друге организације чији је оснивач Република Србија, аутономна покрајина и јединица локалне самоуправе, које немају статус државног органа и организације, органа аутономне покрајине, односно органа јединице локалне самоуправе или јавног предузећа, односно друштва капитала, имају право коришћења на непокретним и покретним стварима у јавној својини, које су им пренете на коришћење.

 Чланом 24. Закона о jавној својини (''Службени гласник РС'', број 72/11, 88/13 и 105/14), утврђено је да носиоци права коришћења из члана 18. овог закона управљају покретним и непокретним стварима које користе, као и да је управљање стварима у јавној својини у смислу члана 24. став 2. Закона њихово одржавање, обнављање, унапређивање, као и извршавање законских и других обавеза у вези са тим стварима.

Право јавне својине и право коришћења на непокретностима у јавној својини уписују се у јавне књиге о непокретностима и правима на њима, у складу са законом којим се уређује упис права на непокретностима, сагласно члану 25. Закона о јавној својини.

Полазећи од чињенице да је Град Ниш оснивач ОШ „Чегар“ Ниш, на основу Одлуке СО Ниш од 10.7.1970.године, као и да основна школа као установа, у складу са Законом о јавној својиник не може носилац права јавне својине, а да се истој ради обављања регистроване делатности установе – васпитање и образовање деце школског узраста може пренети право коришћења на непокретним стварима у јавној својини, утврђено је да су испуњени услови прописани чланом 18. Закона о јавној својини и чланом 23. Одлуке о прибављању, располагању и управљању стварима у јавној својини Града Ниша – Пречишћен текст („Сл.лист Града Ниша“, број 5/2016 ) на основу којих Град Ниш као носилац права јавне својине преноси на неодређено време и без накнаде право коришћења са правом управљања Основној школи „Чегар“ Ниш, ради обављања регистроване делатности, на непокретностима наведеним у тачки I диспозитива овог решења у којима се седиште и издвојено одељење школе налази и на којима је уписано право јавне својине Града Ниша.

 Полазећи од цитираних одредби Закона о jавној својини, Одлуке о прибављању, располагању и управљању стварима у јавној својини Града Ниша, као и увида у документацију достављену уз захтев ОШ „Чегар“ из Ниша, утврђено је да су испуњени услови за пренос права коришћења на згради основног образовања и помоћној згради у Нишу, улица Школска бб као и на згради основног образовања и помоћној згради у с. Горња Врежина Основној школи „Чегар“ Ниш, па је одлучено као у диспозитиву овог решења.

 **Н а ч е л н и к**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Љубиша Јанић, дипл.правник**